
Številka: 007-0007/2007-69
Nova Gorica, dne 26. avgusta 2026

MESTNI SVET MESTNE OBČINE NOVA GORICA
ZADEVA:	PREDLOG ZA OBRAVNAVO NA SEJI MESTNEGA SVETA MESTNE OBČINE NOVA GORICA
NASLOV:	Predlog Odloka o dopolnitvi Odloka o ustanovitvi javnega zavoda Osnovna šola Kozara Nova Gorica 
GRADIVO PRIPRAVIL:	Mestna občina Nova Gorica, Oddelek za družbene dejavnosti
IZDELOVALEC GRADIVA:	Oddelek za družbene dejavnosti
POROČEVALEC: 	Marinka Saksida, vodja Oddelka za družbene dejavnosti
PRISTOJNO DELOVNO TELO: 	Odbor za kulturo, šolstvo in šport 
PREDLOG SKLEPA: 
Mestni svet Mestne občine Nova Gorica sprejme Odlok o dopolnitvi Odloka o ustanovitvi javnega zavoda Osnovna šola Kozara Nova Gorica.

Gradivo:
· Gradivo 1: predlog odloka z obrazložitvijo in prilogo

Na podlagi 3. člena Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), 41. in 42. člena Zakona o organizaciji in financiranju vzgoje in izobraževanja (Uradni list RS, št. 16/07 - uradno prečiščeno besedilo, 118/06 - ZUOPP-A, 36/08, 58/09, 64/09 - popr., 65/09 - popr., 20/11, 40/12 - ZUJF, 57/12 - ZPCP-2D, 2/15 - odl. US, 47/15, 46/16, 49/16 - popr., 25/17 – Zvaj, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25) so:
-	Mestni svet Mestne občine Nova Gorica na podlagi 19. člena Statuta Mestne občine Nova Gorica (Uradni list RS, št. 13/12, 18/17 in 18/19), na seji dne ____________;
-	Občinski svet Občine Brda na podlagi 18. člena Statuta Občine Brda (Uradno glasilo slovenskih občin, št. 26/17 in 16/18), na seji dne ____________; 
-	Občinski svet Občine Kanal ob Soči na podlagi 14. člena Statuta Občine Kanal ob Soči (Uradni list RS, št. 62/19), na seji dne ____________;
-	Občinski svet Občine Miren-Kostanjevica na podlagi 17. člena Statuta Občine Miren-Kostanjevica (Uradni list RS, št. 2/16 - uradno prečiščeno besedilo, 62/16, 14/23 in 28/25), na seji dne ____________;
-	Občinski svet Občine Renče–Vogrsko na podlagi 18. člena Statuta Občine Renče-Vogrsko, (Uradni list RS, št. 22/12 – uradno prečiščeno besedilo, 88/15, 14/18 in 56/25), na seji dne ___________; 
-	Občinski svet Občine Šempeter - Vrtojba na podlagi 15. člena Statuta Občine Šempeter - Vrtojba (Uradni list. RS, št. 5/18 in 39/25), na seji dne ____________

sprejeli
ODLOK
o dopolnitvi Odloka o ustanovitvi javnega zavoda Osnovna šola Kozara Nova Gorica
1. člen
V Odloku o ustanovitvi javnega zavoda Osnovna šola Kozara Nova Gorica (Uradno glasilo, št. 11/97, Uradni list RS, št. 33/05, 124/08, 53/10, 12/20, 81/22 in 18/24) se v 2. členu, v drugem odstavku, na koncu prve alineje beseda »in« nadomesti z vejico ter doda nova druga alineja, ki se glasi:
»- enota Osnovna šola, ki deluje v dislociranem oddelku na lokaciji: Vrtec Najdihojca, Gregorčičeva ulica 17, Nova Gorica.«.

Dosedanja druga in tretja alineja postaneta tretja in četrta alineja.
PREHODNE IN KONČNE DOLOČBE
2. člen
Zavod mora uskladiti splošne in druge akte zavoda s tem odlokom najkasneje v šestih mesecih od uveljavitve tega odloka.
Do uskladitve splošnih in drugih aktov zavoda s tem odlokom se smiselno uporabljajo določila obstoječih aktov zavoda, če niso v nasprotju s tem odlokom.
3. člen
Ta odlok je sprejet, ko ga v enakem besedilu sprejmejo občinski sveti vseh občin ustanoviteljic. Mestna občina Nova Gorica, Občina Miren – Kostanjevica in Občina Šempeter – Vrtojba objavijo ta odlok v Uradnem listu Republike Slovenije po tem, ko ga Občina Renče – Vogrsko objavi v svojih uradnih objavah ter Občina Brda in Občina Kanal ob Soči v Uradnem glasilu slovenskih občin.
4. člen
Odlok v Uradnem listu Republike Slovenije objavi Mestna občina Nova Gorica. Odlok začne veljati petnajsti dan po objavi.

Oddelek za družbene dejavnosti
Trg Edvarda Kardelja 1, 5000 Nova Gorica
Obrazložitev
1. Razlogi, ki utemeljujejo potrebo po sprejetju predloga Odloka o dopolnitvi Odloka o ustanovitvi javnega zavoda Osnovna šola Kozara Nova Gorica (v nadaljevanju: Odlok):
Osnovna šola Kozara Nova Gorica izvaja dva javno veljavna osnovnošolska programa za otroke s posebnimi potrebami:
-	prilagojen izobraževalni program z nižjim izobrazbenim standardom in 
-	posebni program vzgoje in izobraževanja.
V šolskem letu 2025/2026 je bilo na šoli oblikovanih 15 oddelkov, v katere sta bila ob koncu šolskega leta vključena 102 učenca. Med temi 15 oddelki so bili nekateri oddelki kombinirani, znotraj katerih se, skladno z normativi, pouk izvaja ločeno, kar pomeni da ima vsak razred pri določenih urah svojega učitelja in potrebuje svoj prostor. V šolskem letu 2025/2026 so bili organizirani štirje takšni kombinirani oddelki, ki so izvajali po 8 ur ločenega pouka na teden. Ker so bile vse učilnice zasedene, se je pouk izvajal tudi v neprimernih prostorih kot na primer v knjižnici in na galeriji.
V šolskem letu 2026/2027 bo po trenutnih podatkih na šolo usmerjenih 112 učencev, ki bodo razporejeni v 17 oddelkov, poleg tega se učenci vključujejo tudi med šolskim letom (v preteklem šolskem letu je bilo takšnih vpisov med letom devet). Za dodatno večanje števila oddelkov je krivo dejstvo, da se na šolo v oba programa – devetletni program osnovne šole z nižjim izobrazbenim standardom in v posebni program vzgoje in izobraževanja – zaradi zgodnje obravnave usmerja vedno več mlajših učencev. Za te starostne skupine veljajo nižji normativi, zato je potreba po dodatnih učilnicah in prostorih za individualno delo vedno večja.
Poleg tega je na šoli, zaradi specifičnih potreb učencev, organizirana tudi fizioterapevtska, delovnoterapevtska in logopedska pomoč. Trenutno imajo za vse tri oblike pomoči zagotovljene posebne prostore, vendar se zaradi večanja števila učencev in oddelkov tudi te oblike pomoči včasih izvajajo drugje (telovadnica, v razredu v skupini namesto individualno), da lahko zagotovijo prostor za ostale nujnejše primere.
Ker je bila lokacija Vrtca Najdihojca s predhodno spremembo Odloka že predvidena za izvajanje prilagojenega programa za predšolske otroke, sedaj predlagamo, da se na tej lokaciji omogoči še izvajanje osnovnošolskega programa in s tem zagotovi dodatne manjkajoče kapacitete. 
2. Cilji, ki se želijo doseči s sprejemom Odloka:
S sprejemom predlagane dopolnitve Odloka se omogoči organizacija javno veljavnega osnovnošolskega programa za otroke s posebnimi potrebami na dodatni lokaciji, kjer so na voljo proste kapacitete in s tem omogoči izvajanje v skladu z normativi in standardi.
3. Pravne podlage in načela, po katerih naj se uredijo razmerja na tem področju:
-	3. člen Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP),
-	41. člen Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25),
-	19. člen Statuta Mestne občine Nova Gorica (Uradni list RS, št. 13/12, 18/17 in 19/18).
4. Rešitve in posledice, ki bodo nastale s sprejemom predlaganega odloka:
Odlok bo omogočil izvajanje osnovnošolskega programa na dodatni lokaciji, v skladu z normativi in standardi. 
5. Materialne obveznosti, ki bodo nastale s sprejemom predlaganega odloka:
S sprejemom predlaganega Odloka bodo za Mestno občino Nova Gorica nastale materialne obveznosti povezane z investicijo v prilagoditev objekta, da bo ustrezal zakonsko določenim standardom in normativom. 
6. Druge pomembne okoliščine, glede vprašanj, ki jih ureja predlagani odlok:
Besedilo predlaganega Odloka je predhodno usklajeno z občinami ustanoviteljicami. Predlagani Odlok se posreduje v sprejem Občini Brda, Občini Kanal ob Soči, Občini Miren–Kostanjevica, Občini Renče–Vogrsko in Občini Šempeter - Vrtojba.
Ker gre za manjšo dopolnitev Odloka predlagamo, da se skladno s 70. a členom Poslovnika Mestnega sveta Mestne občine Nova Gorica (Uradni list RS, št.108/12, 77/16, 80/17 in 16/21), Odlok sprejme po skrajšanem postopku.


Pripravili:
	Levi podpisnik
	Desnik podpisnik

	Andrejka Bašelj	

	Vodja Oddelka za družbene dejavnosti





Priloga:
· Neuradno prečiščeno besedilo Odloka o ustanovitvi javnega zavoda Osnovna šola Kozara Nova Gorica

